Foto: Pixsell/Sanjin Strukic

NA SJEDNICI zagrebačke Gradske skupštine, koja je počela jutros u 9 sati izglasana je promjena imena Trga maršala Tita.



Od predviđenih 27 točaka, ona koja je izazvala najviše zanimanja javnosti - preimenovanje Trga maršala Tita u Trg Republike Hrvatske, bila je 14. po redu.



Pogledajte tijek rasprave:



00:43 Odlučeno je, mijenja se ime Trga maršala Tita. 29 zastupnika je glasalo za, 20 protiv, jedan je bio suzdržan.



Donesen je zaključak većinom. "Ovim je Trg maršala Tita otišao u povijesti i nadam se da će tamo i ostati", rekao je Mikulić.



00:42 Glasa se o promjeni imena Trga.



00:32 Hrvatska je zatočenica ideoloških podjela. Dok je Europa ostavila to doba iza sebe, mi se iscrpljujemo nevažnim stvariuma za budućnost. Cijela Hrvatska ovih dana postaje zatočenica jedne ploče. Nemojmo časnu žrtvu naših branitelja i HOS-ovaca miješati s nečim s čime nemaju nikakve veze. Pozivam naše branitelje i pripadnike HOS-a da maknu ploču iz Jasenovca. Pozivam i hrvatsku vladu da maknu sve što veliča totalitarne režime. Nemojmo biti zarobljenici prošlosti", rekao je Bandić i citirao sedmu strofu iz opere Nikole Šubića Zrinskog.



Na kraju govora rekao je da Hrvatska nikada nije imala Trg Republike Hrvatske, ali da će ga od sutra imati.



"Završimo ovo, ujutro idemo otvarati ceste", rekao je.



00:25 "Ostojiću, ja nisam zaljubljen u tebe, nemoj biti ni ti u mene. Canjuga je bio zaljubljen u mene, nemoj biti ti. Kakve su to riječi, ti vrijeđaš dignitet ovog doma. Ja nisam nikakav lik, ja sam Milan Bandić. Reci mi gdje nabavljaš lijekove da ja ne bih nabavio. Ja o tebi neću tako govoriti jer ja lijekove ne nabavljam tamo gdje ih ti nabavljaš.



Vrijeme je da prošlost ostavimo iza sebe i okrenemo se budućnosti. Sve što nas potiče na zlo, treba maknuti. Prošlost ne možemo maknuti, ali je možemo staviti na mjesto koje joj pripada. Meni se krv ledi u žilama. Profesor Kapović je rekao kako nije 570 tisuća, nego desetaka tisuća ljudi ubijeno. Mene je strah, vi govorite kao da je desetak tisuća mravi poginulo, a ne ljudi. Ma jedan čovjek da je stradao, nije dobro. Ja sam osobno ponosan na hrvatski antifašizam, ali ne možemo biti ponosni na ono što se činilo poslije rata. Mi smo zamijenili teze ovdje.", rekao je Bandić



00:15 Milan Bandić je za govornicom. Otvorio je govor rekavši kako ovo nije povijesna večer nego da je samo takvom žele napraviti članovi skupštine.



Rekao je kako je pravo bratstvo bilo ono koje je dovelo do Francuske revolucije, kad su bili vođeni motom "Sloboda, jednakost, bratstvo". Jugoslavensko bratstvo bilo je krvavo, smatra Bandić.



"Nismo čuli niti jedan ozbiljan argument koji bi nas odvratio od naše konačne odluke", rekao je Bandić i dodao da se ljudi koji su prosvjedovali na Trgu žrtava fašizma žele vratiti u doba staljinizma.



"Bez patetike, nije ovo nikakva povijesna večer. Vi je hoćete napraviti povijesnom, ja ne. Samo telegrafski, 26. 6. sam održao presicu ispred glazbene akademije. 10. 7. sam to uputio odboru za izbor i imenovanja. Ja, ako treba netko to prepisati, drage volje to dajem. Nema veze. U politici je tajming ključan. Pitanje tajminga je ključni trenutak. Nitko ovdje ne želi umanjiti važnost maršala Tita od '41. do '45. Zna se gdje je bila Hrvatska, gdje je bio Tito, kako je završio Drugi svjetski rat", rekao je Bandić.



23:51 Proglašena stanka, nastavak za 15 minuta



23:48 Hasanbegović govori kako je ova priča s "iracionalnom titolatrijom" zauvijek završena.



"Ovo je istinski povijesni trenutak, a tako će ga ocjenjivati i budući naraštaji, lišeni iracionalne titolatrije. Poštovana gospodo, siguran sam da je ovo večeras, u kontekstu ove teme i ove točke dnevnoga reda, posljednje što ste imali za reći u ovom časnom domu u obranu jugoslavenskoga komunističkog diktatora zvanog Tito", rekao je Hasanbegović.



"Siguran sam da u ovom časnom domu više nikada neće sjediti titoistička većina. Gospodine Tomaševiću, za naš naraštaj, to vam jamčim, ova priča je zauvijek završena. Ova odluka koju trebamo usvojiti malena je i zakašnjela zadovoljština svim žrtvama ratnog i poratnog jugoslavenskog komunističkoga titoističkog terora. Ova odluka je skupštinski epilog četvrtstoljetnoga građanskog napora. Hvala svima koji su tome doprinosili, od 1990. do danas", rekao je Hasanbegović.



23:45 "Hasanbegoviću, čestitam, postali ste gradonačelnik, ako ova odluka prođe", poručio je Rajko Ostojić."



23:35 Ilija Ćorić iz Hrvatske seljačke stranke rekao je da ima identičan stav kao i osnivač HSS-a, Vlatko Maček, a taj je da je Tito započeo diktaturu u Jugoslaviji. Zato će podržati prijedlog promjene imena trga.



23:25 "Možda je jedino Davor Šuker u svijetu prepoznat kao Tito. Jedini predstavnik hrvatskog naroda o kojima svjetski državnici imaju pozitivno mišljenje, a mi se njega odričemo. Maršal je najistaknutiji predstavnik hrvatskog naroda. Trg Republike smo preimenovali u Trg bana Jelačića. Sad Trg maršala preimenujemo u Trg Republike", rekao je Kordić.



23:20 Nakon govora zastupnice Nađ, Andrija Mikulić, koji predsjeda skupštinom upozorio je kako ima još 8 prijavljenih za raspravu uz završne riječi.



23:15 Marko Torjanac rekao je kako će micanje Tita hrvatski još dublje baciti u rasizam i govor mržnje. Dodao je kako je to proteklih godina uzelo maha.



22:58 Mate Kapović javio se za riječ, ali ga je upozorilo da ne vrijeđa i ne omalovažava jer je govorilo o političkim i fontanskim dogovorima. Rekao je kako Hrvatska nije neovisna nego prima naredbe iz Bruxellesa i Washingtona.



22:55 Rada Borić iz Nove ljevice poručila je kako ovakva većina ne može preživjeti. Također, i ona smatra kako bi kvaliteta života Zagrepčana trebala biti na prvom mjestu, a ne imena trgova.



22:45 Tomislav Tomašević javio se za raspravu, međutim, prekidali su ga Hasanbegović i Esih, nakon čega je Esih upozorena.



Mislim da to da Klub zastupnika Neovisnih za Hrvatsku sazove ovu točku dnevnog reda i čim ja počnem pričati oni napuste prostoriju ispod minimuma je političke pristojnosti", rekao je Tomašević.



Rekao je kako će glasati protiv promjene imena Trga maršala Tita. Po njemu je javnost po tom pitanju podijeljena. Od 15 vijeća gradskih četvrti, samo četiri vijeća prihvatila bi promjenu imena, rekao je.



"Ova odluka ako bude izglasana bit će legalna, ali neće biti legitimna", dodao je.



22:35 Bruna Esih i Zlatko Hasanbegović priznali su da im ne smetaju zločini nego osobe. Opširnije...



22:25 Raspravu su napustili zastupnici Neovisnih za Hrvatsku. Proglašena je stanka od deset minuta jer nije bilo kvoruma.



22:15 Za govornicu je došla Anka Mrak Taritaš. Rekla je da očito nije važno što nije došlo do izvršenja proračuna, niti je važno što nema mjesta u vrtićima



"Paradžik je s ove govornice jasno rekao da građani ne žele promjenu. Nije važno. Nije bilo ni važno kad se glasalo o amandmanima o sredstvima za djecu jer se točno znalo kako će se glasati jer se točno znalo kako će proći. Objašnjenje je bilo da nema dovoljno sredstava. Sigurna sam da će promjena table biti puno više sredstava. Nije važno kako nam izgledaju ni vrtići ni škole, ali je važno da promijenimo naziv jednog trga. Već neko vrijeme o tome raspravljamo, i o ploči HOS-a u Jasenovcu, no ne pričamo o ničemu drugom. Svi su samo čekali što će biti točka 14. Ta točka pokazuje što je politika. Politika je imati većinu u skupštini i ostati četiri godine na vlasti. Ne usudim se u nijednom trenutku baviti poviješću, ali se usuđujem reći kako je to samo zbog većine u skupštini. Kad budete dizali ruke, razmislimo zbog čega dižemo ruke.", rekla je Mrak Taritaš.



22:00 "Istina će vas osloboditi", poručio je Ostojić Jonjiću i Hasanbegoviću. Čestitao im je jer su ispunili svoj program.



Slušali ste vjerojatno Doorse i Morrissona "This is the end", poručio im je.



21:55 "Izvjesno je da ćemo večeras ukloniti to ime i da ćemo mi koji smo se zalagali za to nazdraviti. Onima koji kukaju zbog te promjene predlažem da naprave Kuću terora poput one u Budimpešti. Možda da imamo Muzej terora komunističkih zločina koji će nositi Titovo ime", rekao je Jonjić iz Nezavisnih za Hrvatsku.



21:50 Darinko Kosor rekao je kako nema promjene trga ako za to nije gradonačelnik.



21:40 "Ovo danas nije pitanje imena Josipa Broza Tita. Ovo je dio jedne veće, šire slike. Očito se želi maskirati gospodarska situacija, napraviti maska o velikim problemima kojima svjedočimo. Kako ćete otvoriti nova radna mjesta kad poskupljuje struja?, upitao je Rajko Ostojić.



"Cijelo vrijeme se vraćamo na ustaše i partizane. Tko je sljedeći Hrvat kojemu će Hasanbegović uzeti trg? Tko je sljedeća Hrvatica kojoj će Hasanbegović uzeti ulicu?", upitao se.



"Svi znate tko je bio general Patton. Sjećamo se Oreškovića. Dao je moto svoje vlade citirajući ga. Prihvatite izazov tako da možete osjetiti draž pobjede. To je moto vlade u kojoj je bio Hasanbegović ministar kulture"



Citirao je generala Pattona i ostale povijesne ličnosti koje su pohvalno govorile o Titu.



"Promijenite onda Britanac, lijepo ste ga sredili, ima puno fontana. Promijenite i Roosevelta. Možete ići dalje kako hoćete", poručio je.



Poručio je Bandiću kako će, ako ne povuče prijedlog o promjeni imena, Hasanbegović postati gradonačelnik Zagreba.



21:35 Mate Kapović iz Radničke Fronte rekao je da je brojka od pola milijuna žrtava preuveličana te da je stvarni broj nešto veći od 10.000.



"Brojka od 570 tisuća žrtava, izvor su petparački britanski mediji i ne možemo tako raspravljati. To nije nikakav izvor, povjesničari će vam bolje reći", rekao je Kapović.



21:32 Petek je odgovorio na Čelićevo izlaganje citirajući govor Franje Tuđmana iz 1997. godine. "Plenković je rekao da želi stranku voditi na temeljima politike Franje Tuđmana. Kad ste vi odlučili zastraniti i voditi politiku različitu od one vašeg predsjednika stranke?", upitao je Petek.



21:30 Ćelić iz HDZ-a rekao je kako je Tito bio na čelu antifašističkog pokreta, ali da je nakon Drugog svjetskog rata počinio masovna ubojstva, zbog kojeg neki smatraju da je Tito kriv za smrt pola milijuna ljudi.



"Moram izraziti čuđenje da se ovih dana šeta po Zagrebu sa sovjetskim zastava. Promiče se diktatora koji je mučio i ubijao, a takvi paradoksi su mogući samo u Hrvatskoj.



Potreban je jasan otklon prema ideološkim podjelama. Moramo se fokusirati na ključne izmjene. Obećavam da od danas više neću spominjati ime maršala Tita i sudjelovati u raspravama o partizanima", rekao je zastupnik HDZ-a Ivan Ćelić.



21:21 Petar Paradžik rekao je da oni koji pokušavaju promijeniti ime trga rade povijesni revizionizam, te da bi se umjesto promjene imena trga trebali koncentrirati na reviziju privatizacije.



"Vijeće kojem teritorijalno pripada Trg maršala Tita izjasnilo se protiv promjene naziva trga. Ono što želim reći, jako sam žalostan da se 2017. godine uopće bavimo Josipom Brozom Titom. Žao mi je što ljude koji danas žive u Hrvatskoj žulja postojanje Josipa Broza Tita, Jugoslavije, pa i NDH. Želite zavesti da slavimo pozdrav ZDS, da slavimo ustašiju i NDH. To mi smeta. To što ćete dati ploče u muzej nema nikakvo značenje, čovjek i država kojem sudite kao da su zločinci, a nisu zločinci, možete napraviti muzej na osam katova samo o toj tematici. Ako želite raditi nekakav revizionizam, bavite se revizionizmom prijetvorbe i privatizacije. Meni ovo ne ide u glavu, ne znam što ovime želite postići. Znam da za tu inicijativu imate većinu u skupštini, ali želim vas ponizno zamoliti, nemojte smatrati vaše mišljenje nikakvim referendumom. Smatram da bi se ovo pitanje trebalo staviti na referendum građanima Grada Zagreba ili cijele Hrvatske i da konačno te teme možemo pokopati i baviti se aktualnim stvarima. Jugoslavije nema već 25 godina, Tita 37 godina", rekao je Paradžik.



21:21 Zlatko Hasanbegović naveo je gradska vijeća koja su podržala prijedlog te nakon toga rekao da su dva gradska vijeća odbila prijedlog. Rekao je da postoji interes Povijesnog muzeja i Muzeja Grada Zagreba da dobiju ploče Trga maršala Tita nakon uklanjanja kao važan povijesni artefakt.



21:20 Napokon je na redu rasprava o Trgu maršala Tita.



Nema referenduma



Iako je zagrebački gradonačelnik Milan Bandić najavljivao da će o promjeni imena Trga maršala Tita odlučivati građani na referendumu, to se ipak nije dogodilo. Preimenovanje Trga maršala Tita bilo je preduvjet za suradnju i podršku stranke Bruna Esih - Zlatko Hasanbegović: Neovisni za Hrvatsku Bandićevoj Stranci rada i solidarsnosti, koja je imala relativnu većinu u Skupštini nakon lokalnih izbora u svibnju.



Pet zastupnika s liste Brune Esih bilo je potrebno Bandiću da zajedno s gradskim HDZ-om sastavi skupštinsku većinu. Nakon što je zadovoljen uvjet za prikupljenim potpisom 26 od 51 zastupnika za promjenu imena trga, između gradonačelnika Bandića i njegove Stranke rada Bandić Milan 365, HDZ-a te stranke Neovisni za Hrvatsku potpisan je uoči konstituirajuće sjednice sporazum o suradnji.



Pobuna ljevičara



U medijima se u zadnje vrijeme počelo spekulirati da se Bandić želi "otarasiti" petero skupštinara Brune Esih i Zlatka Hasanbegovića s kojima trenutačno ima tijesnu većinu, i složiti novu.



Zbog preimenovanja trga bunile su se stranke i udruge lijevog političkog spektra, a nedavno je na Trgu žrtava fašizma održan i prosvjed inicijative "Antifašizam je moj izbor".